นวนครฟื้นเร็วน้ำท่วม
“นวนคร” ฟื้นเร็วกว่ากำหนด โรงงานเริ่มกลับมาเดินเครื่องผลิต ส่วน “โรจนะ” ยังอืด คาดโรงงานกลับสู่ปกติครึ่งปีหลัง
25 ม.ค. 2555

“นวนคร” ฟื้นเร็วกว่ากำหนด โรงงานเริ่มกลับมาเดินเครื่องผลิต ส่วน “โรจนะ” ยังอืด คาดโรงงานกลับสู่ปกติครึ่งปีหลัง
นายนิพิฐ อรุณวงษ์ ณ อยุธยา กรรมการผู้จัดการ บริษัท นวนคร (NNCL) เปิดเผยว่า ขณะนี้บริษัทกลับมาประกอบธุรกิจได้เป็นปกติแล้ว หลังจากที่ได้รับผลกระทบรุนแรงจากน้ำท่วม เนื่องจากการฟื้นฟูโครงสร้างพื้นฐานในนิคมฯ เสร็จเร็วกว่ากำหนดเดิมที่คาดการณ์ไว้ 
“เดิมทีเราคาดว่าจะซ่อมแซมโครงสร้างพื้นฐานต่างๆ เสร็จในเดือน ก.พ.นี้ แต่ปรากฏว่าขณะนี้เราสามารถจ่ายไฟฟ้า น้ำประปาให้กับลูกค้าได้เกือบเป็นปกติแล้ว รวมทั้งถนนหรือบ่อบำบัดน้ำเสียก็ซ่อมแซมเรียบร้อยแล้ว นอกจากนั้น วันที่ 1 ก.พ.นี้ บริษัทจะเริ่มขนเครื่องจักรเข้ามาก่อสร้างพนังกั้นน้ำรอบนิคมฯ เพื่อป้องกันปัญหาน้ำท่วมในอนาคต และคาดว่าจะเริ่มก่อสร้างได้ในวันที่ 15 ก.พ.นี้” นายนิพิฐ กล่าว




อย่างไรก็ตาม ปัจจุบันมีโรงงานในนิคมฯ กลับมาเดินเครื่องผลิตได้เพียง 30 โรงงานเท่านั้น ยังเหลืออีกประมาณ 100 กว่าแห่งที่ยังไม่สามารถเดินเครื่องได้ เพราะอยู่ระหว่างรอเครื่องจักรใหม่
น.ส.อมรา เจริญกิจวัฒนกุล กรรมการบริษัท สวนอุตสาห กรรมโรจนะ (ROJNA) กล่าวว่า ปัจจุบันมีโรงงานในนิคมฯ กลับมาเดินเครื่องผลิตแล้วจำนวนไม่มากคิดเป็นสัดส่วนประมาณ 10% ส่วนที่เหลืออีก 90% ยังอยู่ระหว่างสำรวจความเสียหายและซ่อมแซมเครื่องจักร โดยคาดว่าโรงงานทุกแห่งจะกลับมาเดินเครื่องผลิตได้เป็นปกติในช่วงกลางปีหรือครึ่งปีหลัง ซึ่งล่าช้ากว่ากำหนดการเดิมที่คาดว่าจะกลับเข้าสู่ภาวะปกติในช่วงไตรมาสแรกของปีนี้
“สาเหตุที่โรงงานต่างๆ ยังกลับมาผลิตไม่ได้ เพราะติดปัญหาเรื่องการเคลมเงินประกัน ซึ่งต้องใช้เวลานานมาก ทั้งเรื่องการสำรวจความเสียหาย การพิสูจน์และประเมินความเสียหาย ทำให้โรงงานบางแห่งยังไม่สามารถเริ่มกระบวนการทำลาย เคลื่อนย้ายทรัพย์สินหรือสต๊อกสินค้าที่เสียหายได้ ส่งผลให้การฟื้นฟูล่าช้าไปด้วย” น.ส.อมรา กล่าว
นายเย็บ ซู ชวน ประธานเจ้าหน้าที่บริหาร บริษัท อาปิโก ไฮเทค (AH) กล่าวว่า พนักงานของบริษัทได้เข้าไปทำความสะอาดโรงงานและดำเนินการซ่อมเครื่องจักรที่ได้รับความเสียหายแล้ว ซึ่งขณะนี้บริษัทสามารถเดินเครื่องผลิตชิ้นส่วนยานยนต์ที่นิคมฯ ไฮเทคได้แล้วประมาณ 30-40% และคาดว่าจะกลับมาเดินเครื่องได้ 100% ภายในเดือน ก.พ.มี.ค.นี้
ด้านการซื้อขายหุ้นนิคมอุตสาหกรรมเมื่อวันที่ 24 ม.ค.ที่ผ่านมา พบว่านักลงทุนเริ่มให้ความสนใจมากขึ้น โดยเฉพาะบริษัทไทยพัฒนาโรงงานอุตสาหกรรม (TFD) ราคาพุ่งขึ้นแรงปิดที่ 1.85 บาท บวก 0.21 บาท หรือ 12.80% มูลค่าการซื้อขายรวมกว่า 116 ล้านบาท แต่ราคาหุ้นหลายตัวกลับขึ้นไม่ไหว บริษัท นวนคร (NNCL) ขยับขึ้นสูงสุดที่ 1.44 บาท ก่อนมาปิดที่ 1.42 บาทเพิ่มขึ้น 0.01 บาท